Clubul englez de rugby Saracens a anunţat marţi plecarea, la finalul sezonului, a fraţilor Mako şi Billy Vunipola, internaţionali ai reprezentativei "trandafirului", componenţi de bază ai grămezii echipei, scrie AFP, potrivit Agerpres.
Cei doi sunt foarte aproape de un transfer în campionatul Franţei, Top 14, la Montpellier.
Fraţii Vunipola, care au jucat împreună pentru "sarazini" începând din 2013, au câştigat trei titluri europene şi cinci campionate ale Angliei, Premiership, ultimul titlu obţinut fiind anul trecut.
Aşa cum se ştie, la finele lunii trecute, Billy Vunipola a fost arestat la Mallorca (Spania), după o altercaţie într-un bar de noapte.
Poliţia a fost nevoită să utilizeze un pistol cu electroşocuri pentru a-l neutraliza pe Vunipola, după ce prezenţa oamenilor legii a fost solicitată în localul respectiv din cauza comportamentului rugbistului.
Conform martorilor, sportivul a ameninţat clienţii şi personalul de securitate din interiorul locului, în care a aruncat cu sticle şi scaune.
A fost nevoie de opt poliţişti pentru a-l putea imobiliza pe rugbistul de 1,88 m şi 126 kg, care a fost transportat apoi la un spital din apropiere, unde a fost sedat şi legat de pat. El a fost adus apoi în faţa unui judecător, care a decis să-l lase în libertate pe cauţiune.
El a debutat în selecţionata Trandafirului în 2013, cu ocazia Turneului celor Şase Naţiuni. El a făcut parte din echipa vicecampioană mondială în 2019 şi din cea care a ocupat locul al treilea la Cupa Mondială de anul trecut.